Gara poetica 
Nurallao (15 - 20 agosto 1974) festa della Madonna della Strada 

tra i poeti:
Piras Raimondo;
Sotgiu Giuseppe e 
Zizi Bernardo

Tema:
Dio - Uomo - Tempo

Fatto il sorteggio è risultato:

Piras: Dio;
Zizi: Uomo;
Sotgiu: Tempo.

PIRAS — 1 —
Dae Deus ogni cosa deve ruere
Omine tue sese un'arte mia
Apo leadu unu punzu e pruere
L'impasto cun sa propia salia
Tando appo pensadu a ti costruere
E t'appo fattu a immagine mia
E pro ti faghere omine terrenu
Poi t'appo animadu cun s'alenu.

ZIZI — 2 —
E gai so che omine naschidu
Deo non basto a ti ringraziare
Ca m'has dadu sa lughe ei su sentidu
Ei su donu in sa limba a faeddare
Ma però deppo su giustu afirmare
Sos oios tenzo però non t'appidu
Tue m'has dadu in terra s'esistenzia
Ma ancora non hamos fattu connoschenzia.

SOTGIU — 3 —
Un'omine fi su creadore
Infatti nd'apo intesu cussu mutu
Ma su tempus non est su costruttore
Non si firmada a perunu minutu
Oe una pianta ha su fiore
Da poi e unu mese atti su fruttu
E beni maduradu a tempu sou
Dende a sa terra unu semene nou.

PIRAS — 4 —
Zizi ma nadu non bidede a Deu
È arrescionada che un imbriagu
Bae a sos mastros de s'areo pagu
Chin sa puppia non bi giuta neu
Tue non b'ides non s'essere meu
Sa culpa est stua prite ides pagu
Non m'ides ca so subra a ogni nue
Tue annotas sos esseres che tue.

ZIZI — 5 —
Chi Deus d'ogni cosa mi regalas
Ingrattu calchi olta ses b'istadu
E pro chi t'appa prima disprezzadu
Su chi provvedi s'omine signalas
Tue a s'omine alas non li has dadu
S'omine invece si ha fattu sas alas
E cun su olu sou ha già decisu
Prestu de c'arrivare a paradisu.

SOTGIU — 6 —
Dende a Deus e a s'omine un oiada
Deo mi ch'intro in mesu volontariu
S'omine de sa fida in su binariu
Non sighi mai sa propria istrada
S'afferra cando est giovane s'ispada
E a bezzu si lea su rosariu
Daghi s'abizza chi non rezze reu
So deo chi lu fatto crere in Deu.

PIRAS — 7 —
Ma non ti ponzas Zizi ideas malas
E peccas si cun Deus t'inimigas
De peus chi ti giutto subra e palas
Ti fashes mannu e quasi mi brigas
Deo l’ammitto chi t'has fattu sas'alas
Però a ue so deo non bi pigas
Tue sutta su sole sempre sese
Deu giutto su sole sutta pese.

ZIZI — 8 —
Ma si tue mi pones in s'isfida
Deo mi deppo attie ribellare
L'ammitto prima m'has dadu sa fida
E ses padronu ‘e tindela leare
Has fattu fina sa frutta proibida
A s'omine l'has nadu a non toccare
S'omine invece in cui si colloccada
Alzas sa manu ei sa frutta toccada.

SOTGIU — 9 —
Non cominzes Bernardu a fagher dannos
De Deus time sa figura santa
E non ti deves faghe contos mannos
Frutta a collire da ogni pianta
Comente nde la oddis a vint'annos
Non nde la oddis creo a sos'ottanta
Mancari appas sa frutta disizzadu
Fritte su tempus tou ch'est passadu.

PIRAS — 10 —
Cussu naras ca Zizi lu prevenis
Ca de sa fida li tessi sas randas
Ma omine cun megus a cumbenis
Deo ti do si tue mi domandas
Però tue non ischis da u’enis
E non podes ischire a ue andas
Deo già ti lu dò e ti lu leo
ca subra a tie già cumando deo.

ZIZI — 11 —
Hasa una e attera genia
Ca tottu semus fizzos de unu Deu
Gai non semus in su mundu intreu
Deo bivo in d'una idolatria
Connosco solamente a mamma mia
E naro babbu solu a babbu meu
Cussos che genitore, sunu gai
Mentre a Deus non l'appo idu mai.

SOTGIU — 12 —
Omine gai non sias istranu
De ti ponner cun Deus in murruzu
Ma deo cantu a Deu so sovranu
S’avvenire lu tenzo astrintu in punzu
Medas fozzas chi naschene in beranu
E da poi nde falana in s'attunzu
Est de su tempus sa rotazione
D'ogni cambiamentu e istagione.

PIRAS — 13 —
Be naras non ti connosco a tottu prou
E mi negas in giaru e a cua
Ma Deus cun sa grande forza sua
Ti occhidi e ti torrada dae nou
Podes ischire chi est mamma tua
Ma no ischis chi est babbu tou
Invece menzus t'invocas a Deu
E naras issu solu est babbu meu.

ZIZI — 14 —
Bides ch'immesu consuma suore
Non ti la nego deo s'esistenzia
A Deus ch'est eternu appo amore
Ma sende in diversa residenzia
Ma chisse sia babbu a connoschenzia
Un'omine su meu genitore
0 un'atteru ma fattu cussu die
Omine uguale assimizzante a mie.

SOTGIU — 15 —
A babbu non fettas un’isfida
Menzus tentamus atterunu raggiu
Sa macchina ha perfettu un’ingranaggiu
Ee sa creadura concipida
Ma s'omine pro ennere a sa vida
Ha fattu noe meses de viaggiu
E deve arrivare a tempus giustu
Nisciunu pode cambiare custu.

PIRAS — 16 —
Su tempus naras ca tottu cumbattidi
E naras chi a sos noe ides su mese
Deus cando ti antas ti cuppatidi
E non ando a ti ponner sutta pese
Binda chi a noe mese non bimbattidi
E anda a naschede solu a sos sese
Deo tres meses prima nde li leo
E non bi nasche ca non chelzo eo.

ZIZI — 17 —
Cherzo chi tenzas ancora cubattos
Tempus e Deus suprema guida
Mirade custu globo a tottu lattos
S'omine dae cando a tentu fida
Non ha bidu ne muros ne palattos
Cittade non ha connottu costruidas
Ei s'omine fidi in una gherra
A cambiadu sa faccia e sa terra.

SOTGIU — 18 —
Non cherzo a Deus tantu faghes dannos
Pro non podes sa prole ogare a pizzu
Mamma fida creide nde ha desizzu
Però deo già ch'intro in cussos pannos
Ca sa femina poi e chimbant'annos
Est sempre casu radu a tenne fizzu
Daghi scadidu est su tempus meu
Non bi pode ne omine e ne Deu.

PIRAS — 19 —
Peppe la ses girende canta canta
E naras che sa tua sa virtude
Ma Deus da males e salude
Inzigantidi e siccada sa pianta
Sara a tentu su fizzu a sos noranta
Cosa chi non ha tentu in gioventude
Su chi no a giovanella a tentu a bezza
Già bi l'ha fatta Deus sa carezza.

ZIZI — 20 —
Chi tottu enza distruttu non bi creo
Né chi su tempus cumandede o Deu
In progressu est custu mundu intreu
Sempre s'esempiu e s'umile est chi leo
Cando ha mortu su tempus babbu meu
Dae babbu restadu bi so deo
E cando a mie mi privan sos brios
hana a restare ancora fizzos mios.

SOTGIU — 21 —
Ma da chi divertimos in sa gara
Non committimos nessunu reattu
Si presentadu appo unu contu esattu
Firmare in sara tinde incara
Naras chi Deus ha fattu pro Sara
Invece pro su restu non l'ha fattu
Manca a Deus l'intone un innu
Non ba bezzu chi torrede a pizzinnu.

PIRAS — 22 —
De s'omine e su tempus Deus est rè
So deo tottugantu su creadu
Zizi mi nara chi nachi ha boladu
Como olende già est fora a sè
Santu Franciscu invece andende'a pè
Finalmente a su chelu ch'est pigadu
Best'andadu che bonu cristianu
Tue non b'andas in aereoplanu.

ZIZI — 23 —
Andadu supra cun Deus e Sara
Dae sa fascia dae g'empireu
E como chi hasa inclusu che trofeu
De Sassisianu sa figura rara
Ma pro Franciscu deu santu nara
Si bi vi tempus o che tue Deu
Non t'abizzas Franciscu atteru die
Ch'omine fidi comente e ammie.

SOTGIU — 24 —
A tottu toccada un'oggiada a dare
Ca bintro deo puru pro riflessu
Su chi sided in terra immortalare
Poi su tempus side su sucessu
O ti parede su meritu 'e s'altare
Si deve faghere prima unu processu
Ca calincunu l'han santificadu
Daghi ca tantos seculos passadu.

PIRAS — 25 —
Cuddos isposos ch'isterile sunu
Si ettana unu a s'atteru sa neghe
Bad'isposas chi vivene in comunu
E atteros non da chei sa elveghe
A chie nde lis naschede otto o deghe
E a chie non de naschede mancunu
Non b'hada azzisu e ne bellu recreu
Prite non sunu in grazia e Deu.

ZIZI — 26 —
Attie t'hana a dare onore e vantu
Ca dev'essere s'anima più bona
Non isco chi su tempus ch'intre tantu
O si Deus cumande d'ogni zona
Da ghi hana de faghere unu santu
S’omine dae digna una corona
Est s'omine chi est sempre dende avvisu
Inferru, purgadoriu e paradisu.

SOTGIU —27—
Ma su naschere omine o feminas
Abbandonamos, ca in atteru lotto
Omine deo ordinare ti potto
Cando azzende su fogu in sas coghinas
In su jerru ti pone su capotto
E bessis in s'istiu in mudandinas
Toccada a mie sempre a ti rezire
Comente chelzo deo a ti estire.

PIRAS — 28 —
Omine e tempus nademi babbai
E chena me non bos diedas bantos
Santificados si già ndazis tantos
A cando fattos goi a cando gai
Però su dicciu sardu est giaru assai
Chi primu est Deus e poi sos santos
Santo da chelu che d'ogana a fora
Ma a Deus non che l'han bodadu ancora.

ZIZI – 29 -
Sotgiu su tempus donada in favore
Pro su cambiamentu e s'istagione
S'omine fina in cui est campione
Non timet de su tempus su rigore
Hada in s'istiu su ventilatore
E in su jerru su termosifone
Senza s'aggiudu e Deus benedittu
Cando chere si faghe caldu o frittu.

SOTGIU — 30 —
A cambiare a mie ti eni male
Ca ti fatt'eo abbasare s'ischina
Osserva chi a su tempu naturale
Beni su nie o si move sa brina
Proite a ti bagnare a sa marina
Non bandas in bennarzu o in nadale
Ti bagnas in su mare o in su riu
Solamente in sos mese de s'istiu.

PIRAS — 31 —
Cun s'omine, giogades a su lotto
Ca sezzis duos esseres meschinos
Però deo so Deu e tottu potto
Domino chelu tempus e destinos
Pro s'istiu non tenzo calzoncinos
E nenunancu in s'jerru su capotto
Deo non fatto comente Bernardu
Già potto superare frittu o caldu.

ZIZI — 32 —
Deus ammie deves ringraziare
Deo chi valgo s'omine in persone
Si oe hamos una religione
S'omine est chi t'innalzada in s'altare
Finas su quadru e sa creazione
De s'omine est opera singulare
De Deus tottugantu su ritrattu
Sa visione chi s'omine ha fattu.

SOTGIU — 33 —
De s'omine su cimentu est unu magu
E de sos ingegneris pius mannos
Daghi in su Tirsu han conclusu su lagu
Ha nadu e pro iscrittu senza ingannos
Ca in Sardigna che pioe pagu
Custu non si pienada in tres'annos
S'jerru s'abba at molladu su frenu
E in s'annu matessi l’at pienu.

PIRAS — 34 —
Deo tenzo sa domo subra s'astru
Su meu est infinitu firmamentu
Non b’at colonnas ne mancu pilastru
Coperturas non b'at ne fundamentu
Pro mi fagher sa domo non happo tentu
Mai che Peppe so essidu mastru
Su firmamentu Deus lu costruede
E non est una domo chi nde ruede.

ZIZI — 35 —
Ma s'omine est comente ammie ebbia
Candu Deus innanti adorada
A Giove e a Marte in d'ogni via
Tando sa prepofenzia no esistiada
Cando terra e mare regnaiada
Fini sos deos in democrazia
Como unu solu usada rigore
Ses diventadu Deus dittatore

SOTGIU — 36 —
Su tempus est de ois sempre a facca
Non lu pode nessunu guidare
Cantas bortas intendes a Bernacca
Chi nara frittu caldu o mossu mare
Intra su tempus poi a cumandare
E delimbola tottu sa barracca
Su chi nara Bernacca non lu faghede
Su tempu faghe su chi li piaghede.

PIRAS — 37 —
Naras chi ndeli  fala sa barracca
E deo pro piaghere già ti creo
Cando ois iscultadese a Bernacca
E unu piaghere già mi leo
Issu intra cun bois tic tacca
Però su tempus lu cumando deo
Bernacca astrolighehde mi piaghede
Però Deus già l'ischi su chi faghede.

ZIZI — 38 —
Inue a boltas s'omine hada abittu
Mancu su tempus ponede in ruina
Leade sa Sardigna chi est divina
Mirade sa muraglia de sa Cina
Cantos nuraghes b'hada in d'ogni situ
Ei sas bellas piramides d'Egittu
Cosas ch'ha fattu s'omine da ora
Chi su tempus isfidende ancora.

SOTGIU — 39 —
Zizi cando una cosa ti fentomo
Non tinde deve faghere meravizza
De sa Sardigna a su mancu t'abizza
Ca sos nuraghes los hamos in domo
Nachi ndan fattu sette mizza
Faghe sa proa a los contare como
Sunu isparidos ca nde sunu ruttos
Ca est su tempu chi los ha distruttos.

PIRAS — 40 —
Peppe nachi ndi etta sa colluna
Nde rue sola ca est fatta gai
Però sos astros istellas cun sa luna
Tempus si t'avvicinas est guai
Su sole est una febre e pro fortuna
Est sempre in altu e non de rue mai
E prite tempus non mandas saettas
E prite est calorosu e non de l'ettas.

ZIZI — 41 —
Naras su sole ch'est eternu in cima
Mai deletta persona peruna
Ma s'omine permitti chi ti esprima
Deus, connosche de te sa fortuna
Un'eclissi de sole e de sa luna
S'omine l'ischi de chent'annos prima
Arriva su mamentu resoluttu
E non s'isbaglia de unu minuttu.

SOTGIU — 42 —
Si mi permiti Deus onnipotente
A su creadu damos un'ogiada
Da chi tue sa terra l'has criada
Non fidi a puntu e c'abitare gente
Fi sa terra una massa incandescente
E cun su tempus s'est consolidada
Su tempus solu est istadu abile
Sa terra de la faghere abitabile.

PIRAS — 43 —
Ma su tempu puru ti lu creo
Sa terra prima calda fi tottue
Da poi s'est consolidada igue
E deo cussa parte non ti leo
Ma sa terra chi appo fattu deo
Prite non proas a la fagher tue
A la consolidare non est proa
Su bellu est a la faghe noa.

ZIZI — 44 —
Però Deus risposta non mi ha dadu
E la pretendo attie in cust'istante
Si m'has criadu m'intendo onoradu
Ca isco chi non conto inarante
Anzis mas nadu chi m'has impastadu
E chi m'has fatta a tie simizzante
Isco ch'ha fattu s'omine ch'est feu
Penso chi pagu bellu fina est Deu.

SOTGIU — 45 —
Non b'ido su tantu ‘e nos brigare
Ca troppu bella est cust'ora ‘e recreu
Ti lu cunfesso pro su contu meu
Chi non b'agattu pagu e seperare
E so cunvintu chi s'omine e Deu
Hamos continu viaggiadu umpare
Gai sa parte ‘e sa creazione
Creo chi l'hamos a tennere in cumone.

PIRAS — 46 —
Zizi in domanda fattu basa unu bissi
Ma rispondinde a inie est aterue
Deus bellu non est in sa nue
E non de pode faghere unu missi
Tue ischis s'ora e un'eclissi
Però non ischis cando moris tue
Chi lu pottas ischire non bi creo
Ma cando moris tue già l'isch’eo.

ZIZI — 47 —
Deus vivede in altu in su casteddu
Però a sa risposta ennidu est mancu
Che omine terrenu ancora francu
Però ti naro un'atteru faeddu
Chelzo ischire si fattu mi has biancu
Prima o puru deo fia nieddu
O s'impastadu hada un'atteru mastru
Biancu nieddu ruiu e olivastru.

SOTGIU — 48 —
Su fattu de ognatteru minde fidu
Si presentas in atteras istradas
Ma Deus nara chi ha decididu
Sas personas terrenas sun giamadas
Unu ch'hada unu seculu cumpridu
Pensa chi tene sas dies contadas
Mancare bona salude isse godede
Campare meda Deus non bi podede.

PIRAS — 49 —
Zizi ses lambighende su cherveddu
Una risposta cheres a su mancu
Ma pro cantu ca mi giughes a fiancu
Ti fatto de risposta unu faeddu
Si ti fatto nieddu istas nieddu
Si ti fatto biancu istas biancu
Ti appo fatto e restas igue
E proas tando e ti cambias tue.

ZIZI — 50 —
Ma sa risposta ancora non est asie
Mancare ria tottu su paese
Deus pro chi rispondas rie rie
De sa domanda non de ogas pese
Si s'omine l'has fattu uguale a tie
Tue cale colore tando sese
Torra custa risposta a su faeddu
Nara si ses biancu o ses nieddu.

SOTGIU — 51 —
In d'una parte sempre a su mancu
Pro chi l'appada intesu su faeddu
Sos pilos naschede a d'ogni piseddu
E a sa azzesa poi enini mancu
E su chi a giovanu est pili nieddu
Poi mannu est cuccuru biancu
E a mie  ispetta cussu onore
Ca l'ha su tempus giambadu colore.

PIRAS — 52 —
Cheres ischire itte colore est Deu
Ma però Deus est troppu lontanu
Prite a connoscher su colore meu
Non bi pode ressere unu umanu
Deo fattu su bellu ei su feu
E fatto su gigante ei su nanu
A piaghere meu Deus faghede
Proitte fatto su chi mi piaghede.

Z1ZI — 53 —
Bae a pensare a sos congruos
A dezide sos bene ei sos males
Si fizzos semus unu o semus duos
E tue has cussos mannos capitales
Si tottu nos contamos fizzos tuos
Nessi a tenne sa formas uguales
Tando mancu che Deus conta mastru
Daghi has fattu unu fizzu unu fizzastru.

SOTGIU — 54 —
S'omine giamba sempre a dogni edade
Cambiada in cherveddos e in mente
In su senadu est sa maggioridade
De una certa edade est cussa gente
E s’est'istadu unu presidente
A giovanotto cun facilidade
Non lu ponen ca cambia de pannos
A su mancu chi cumpra chimbant'annos.

PIRAS — 55 —
Zizi la tene contra a Deus domine
Ma piga a cumandare a postu meu
Cheres a cumandare chi ti nomine
Però faghe sas cosas cun impreu
Tantu un'annu cumando deo che Deu
S'atter'annu de cumandare s'omine
Eo ti ponzo a cumandare igue
S'appo isbagliadu deo acconzas tue.

Z1ZI — 56 —
Deo acconzare non poto niente
Mancu in su giustu sempre appo a sighire
M'has bidu calchi olta obbidiente
Attera olta non de chelzo ischire
Ando a furare e m'avvio a bocchire
Divento calchi olta prepotente
Ma non mi ch’ettas tue in su guai
Non d'appo culpa ca mas fattu gai.

SOTGIU — 57 —
S'abbandonamos como ogni puntiglia 
Omine bene in palcu ti cumpoltas
Tenese custa causa in lottas
Però t'innalzo deo a meraviglia            
Si tres seculos bada una mobiglia         
Ti la faghen pagare a deghe oltas           
Diventan tottu pezzos de museo
Ca su valore bil'aggiungo deo.

PIRAS — 58 —
S'omin’a boltas meda mi provoccada
E narada ca potto canto e sono
Ma guai si deo l'abbandono
Tando pregada frastimada e scioloccada
Ma cando est bonu e a mie s'invoccada
Pro chi m'ha fattu male lu perdono
Ma abbizzadinde e in mente tene
Ca Deus sempre già ti chere bene.

ZIZI — 59 —
O Deus dae s'altu ti consola
Mirende ogni tua creatura
E pensada inie in d'una sola
Crasa sa terra canta e segura
A s'omine chi dadu non hasa iscola
Est issu chi si ha fattu sa cultura
Est giust’in su progressu chi s’avviede
Est s'omine chi lezzede e iscriede.

SOTGIU — 60 —
Ogni cosa giamamos a s'appellu
Essende unu a s'atteru vicinu
S'invittas un amigu a magasinu
Offri sa tazza de colore bellu
Ha postu mustu in cussu carradellu
E cun su tempus agattadu has binu
Ca toccada a lu trasformare a mie
Non ti lu buffas sa matessi die.

PIRAS — 61 —
Deo appo nadu a s'antigu Noè
Faghedi un'arca e ti salvas gai
Appo dadu sas legges a Mose
Si no isbagliada in su monte Sinai
E l'appo nadu non t'ismentighes mai
Chi tue ses criadu dae me
E chi solu chi gherras e chi borras
Dae me ses naschid’e a mie torras.

ZIZI — 62 —
Como a su tempus resto più vicinu
Ca su inu a chilcare bido in gana
E penso sa risposta non est mezzana
Ca bintra fina su Deus divinu
Sende chi Cristos in sa nozze Cana
C'haia cambiadu s'abba in binu
Como invece ne deus e ne santos
Sos omines lu faghen tottugantos.

SOTGIU — 63 —
De sas pastiglias non d'ido sa traccia
Ca sos cuncettos non benini mancos
S'annu c'hasa incunzadu sa vernaccia
Est unu solu e sos binos biancos.
Da chi tene deg’annos has sa faccia
De la cherrere a chimbi mizza francos
La pretendes a preziu e licore
Ca l'appo dadu deo su valore.

PIRAS — 64 —
Peppe ti da de inu sa provvista
E tue buffas goi e buffas gai
Ma chie tenede a Deus babbai
Est tantu omine ed'evangelista
Osserva a santu Giuanne Battista
Chi de inu no nd’a buffadu mai
No nd’a buffadu ca non b’a recreu
Est astemiu prite amada a Deu(s).

ZI2I — 65 —
Est su tempus in evoluzione
S'omine conta mastru ‘e sos ingannos
A bortas non bi ha confusione
Dona su inu a minores e mannos
Sa vernaccia de una istagione
La presenta comente de vint'annos
In sa buttiglia su prezziu bi est fissu
Ei su tempus bi lu ponede issu.

SOTGIU — 66 —
Non mi lu fettas unu giru tundu
Dae me ha sa bevanda saporida
Cu sa pastiglia chi faghes isfida
Tue ti occhi e b'occhi su mundu
Basta lassare in piusu una chida
Tottu sicca s'attaccada in su fundu
Si sese intelligente che padronu
Cun su tempus ti faghe binu onu.

PIRAS — 67 —
Ma unu cando partende est in su mare
Tando pregada a Deus soberanu
S'isposa chi su maridu ide penare
Pregada a Deus a lu torrare sanu
Pregada a Deus a domo a nde torrare
Una mamma chi su fizzu chi ha lontanu
Tottu sos caros los cherene in domo
Ca ban pregadu tando e pregan como.

ZI2I — 68 —
Narami ancora o Deus onnipotente
Dae su paradisu o purgadoriu
In s'ora chi ti est tottu natoriu
Nara si podes'esse connoschente
Chi s'omine in su laboratoriu
A formadu sa cellula vivente
Est tottu tortu, o puru in parte est giustu
Comente s'ispiegada tottu custu.

SOTGIU — 69 —
Piras de una mama in preghiera
Hada una bella ottada presentadu
Ca chie non b'est istadu in s'isfera
Su fizzu sou de aere abbrazzadu
Ma si l'hana su fizzu cundennadu
A deghe e bindig'annos de galera
Primu de pode su fizzu abbrazzare
Cuddu tempus li toccada de passare.

PIRAS — 70 —
E Deus cant'issa ti pare tantu ha bidu
E tenede chi su coro a Deus tocchede
Una ch’ hada unu fizzu parturidu
Pregada a Deus chi non bilu occhede
Non b’a manc’una mama chi s'invocchede
A Deus pro salvare unu maridu 
Piaghere e cunfortu a coro meu
E tottugantos s'invoccana a Deu.

ZIZI — 71 —
Deus criadu hada ogni piseddu
A calcunu sa limba li est mancante
Non pode pronunziare unu faeddu
Unu est surdu e non intende a distante
Ma s'omine a pensadu a su correddu
E ha pensadu a sa pippa parlante
Pro cantu un'atter'omine l'attendede
Unu faddada e s'atteru intendede.

SOTGIU—72—
Mi l’hasa nada una veridade.
Chi deo non la poto cuntrastare
Ca tottu tene brama e s'isposare
Ca sa cumpagna est necessidade
Però tene su limite un'edade
C'anda su principe azzurru te sognare
A mamma esser baiana già è birgonza
Tando cun Deus sincanda a monza.

PIRAS — 73 —
Cando isposada unu giovaneddu
Mancu a s'isposare pare feu
Narada oe ses tue isposu meu
Beni a s'altare a unu casteddu
Tando passada in su poddighe s'àneddu
Però sempre in peraula e Deu
In peraula e Deus hada isposadu
Ca si Deus non b'est già ba peccadu.

ZIZI — 74 —
Un’ottava piena ‘e simpatia
Si l'ha cumpresa sa gente vicina
E ai cussa proposta genuina
Una risposta bi mancada ebbia
Ma non cherzo a chilcare sa femina
Lassala o Deus ca est muzzere mia
Inue sese restadi a sa cua
Sindas ti abbrazzas cun muzzere tua.

SOTGIU — 75 —
Senza tenner sa limba che istillu
Hamos tottu sa gente divertidu
Chie ai custu logu est recuidu
Est passende un istante tranquillu
Ma mi pared su tempus arrividu
De ponnere a su tema su sigillu
Creo chi siada arrivada s'ora
E non pretendana chi sigad'ancora.

PIRAS — 76 —
Si finimos serramos armoniu
Però a s'isposare cun recreu
Be sempre in d'ogni santu matrimoniu
Su lumen dei cudd'altu nome meu
In matrimoniu chi non b'intra Deu
Già bi pone sa coa su dimoniu
E sunu matrimonios da gai
Non b'hada amore e non ba paghe mai.

ZIZI — 77 —
Lassende totta sa rivalidade
Faghimos como sa cuclusione
Dende a su tempu in parte rejone
A s'omine ch'interra e realtade
Ca dae sua generazione
Si connosche progressu e civildade
De Deus de su sou immensu imperu
Hada restare sempre unu misteru.

FINE DEL TEMA

SEGUONO LE DUINE

CONTINUANO LE DUINE

Sotgiu:
Istanotte imbrogliadu non s'ha s'ora
E devimus cantare sa duina

Piras:
Innanti a ispuntare s'aurora
Ides alzare s'istella mattuttina

Zizi:
Però sa zente già est cumpatta ancora
E da ignoghe non si ch’essi fora

Sotgiu:
Hamos ancora ‘e girare sas rodas
Cun battorinas, duinas e modas

Piras:
Deo non fatto ne modas ne ottada
E mi piaghede a finire como

Zizi:
Prestu Remundu non torres a domo
Resta cun nois e faghe s'istrada

Sotgiu:
Senza faghere un'attera ballada
Devimos sonare a mementomo

Piras:
Deo d'ogni ballada fatto franca
Ca so che fusu ballende a un'anca

Zizi:
Ma como chi has leadu piaghere
Non creo chi tindandes in retiru

Sotgiu:
Ca de ballu a ti faghere unu giru
Creo chi tenza tottu su podere

Piras:
Ma su lozzu e firmare pode crere
Prite che cola tottu in su chiliri

Zizi:
E de su ballu in poesia
Lu podes faghere cun ndun'anca ebbia

Sotgiu:
Ormai su ghiacciu est fattu in duos
Non bideaere peruna paura

Piras:
Mi pro iscazzare sos ghiaccios tuos
Ancora tenzo unu pagu e calura

Zizi:
Pensa chi Sotgiu has s'istrada sigura
Tantu l'aggiuan sos clientes suos

Sotgiu:
A Nurallàu appagadu has s'idea
Como t’ataca sa Sardigna intrea.

Piras:
Si torro a ponner sos corros in domo
Mancu a forza ‘e fogu mi che ogana

Zizi:
Certu cun te ne brullana e ne giogana
Sias boghe, afascinas che a como

Sotgiu:
Si si che zaccana in domo ti affogana
Finas a tind'ettare su duomo

Piras:
Deo chi so de domo su padronu
Ch'esso in su fumaiolu intreu e bonu

Zizi:
Si non ti cheres Remundu sonadu
Aitte fattu ti sese a campana

Sotgiu:
Pagas ottavas inoghe ha cantadu
E cras l'ischin sa gente isolana

Piras:
Barantases annos chi sonadu m'hana
Como ‘e sonare nde'so infadadu

Zizi:
E so pensende chi cras puntuale
S'articulu hana a bidere in giornale

Sotgiu :
Remundu preparadi vernaccia
Pro so chi andana a ti visitare

Piras:
Si enin pro una gara a m'invitare
Naro chi no, lis mustro mancu faccia

Zizi:
Dae oe deves tottu ismentigare
De su passadu non b'ha pius traccia

Sotgiu:
Ma disizende sa gente est sa pira
dae domo ti c'ogana tira tira.

Piras:
Appo in domo unu grande cane lupu
Chi che giughede ogni dente goi

Zizi:
Ma si a domo arriva calchi gruppu
Daghi non b'essis prima b'essis poi

Sotgiu:
Hasa cre chi su sardu sia troppu
L'ischini in Ollollai e in Gavoi

Piras:
A su chi afferra su cane e Rumundu
Ch'essi a pantalones sena fundu.

Zizi:
Ma deo penso chi su cane amigu
Canta giru cumpagnu est totta fida

Sotgiu:
Non fi su tou carattere antigu
ca non l'ha s'amicizia perdida

Piras:
Como sa frutta mia s'est finida
Potto dare solu crabu e figu

Zizi:
Lassa andare su cane gira gira
Non lu lighes a s'alvule e sa pira

Sotgiu:
Penso chi non b'ha cane ne catteddu
Ca sos amigos tenes sempre in coro

Piras:
Su cane meu già si nara moro
Poi be sa mazzocca ei s'accheddu

Zizi:
Su cane tou agatta su faeddu
Canta sa menzus rima ‘e Logud'oro

Sotgiu:
Non creo chi mi mossighe su cane
Bogali a sos amigos binu e pane.

Piras:
Emmo como su pane est incaridu
Chi ch'est pigadu a battoschentos francos

Zizi:
Ma tue has pienos sos bancos.
Ha sa bundazia non pares famidu

Sotgiu:
Ca non ha su mari finidu
Certu chi non astringhe sos fiancos

Piras:
Abisu ispiantadu chi mi crese
Leo trintamizza francos a su mese

Zizi: …

Sotgiu: …

Piras: …

Zizi:
Des sos collegas temimus su restu
Si calchi pane non dana a imprestu

Sotgiu:
Trintaghimbe si ses coltivadore
Faulas non nde nerzas a sa gente

Piras:
Mana nadu chi via possidente
Ei sa pensione leo minore

Zizi:
Narrer su giustu t'est conveniente
Non che ndada inoghe de isattore

Sotgiu:
Dae sas terras tic'ogan senza nudda
Dae sa legge a Marzio chipudda

Piras:
Non so affattu a tempus de negare
Proitte mi che so essidu deo

Zizi: ...

Sotgiu: ...

Piras: …

Sotgiu: …

Piras:
Tue ses tramontana e tesse tesse
Ma se mesu timende pro su fogu

Zizi:
Certu chi a ponner fogu est unu giogu
Tottu su mundu est giradu a seimbesse

Sotgiu:
Deo dae sa terra vivo attesu
Già non c'hana agattare a mie in mesu

Piras:
Como chi pastore non so piusu
E pastore s'est postu Peppe Sotgiu

Zizi:
In pastorizzia faghe male alloggiu
Fina murghende in s'ama ista cunfusu

Sotgiu:
Da chi Remundu in s'ama a conclusu
Già bi so deo pro faghere isfoggiu

Piras:
Ma Sotgiu s'est fattu unu pastore rassu
Proitte ha tentu invidia e Sassu

Zizi:
E forsi si hana fama in mezzadria
Cumanda Peppe e ubbidi Barone

Sotgiu:
Deo nde appo unu fiottu minore
Non arrivada a deghe s'ama mia

Piras:
Mancare pastoreddu a prima ia
Cheres narrer chi sese unu pastore

Zizi:
Sotgiu invece de tunder sos anzones
Hada a tunder sos fizzos cappellones

Sotgiu:
De fizzos no nd’appo unu fiottu
E in conca già giughen paga lana

Piras:
Peppe innanti già fi tundende a tottu
Como a issu sos fizzos tusu l'hana

Zizi:
Infattis han fattu tusura mezzana
Appena lana in conca l'han connottu

Sotgiu:
Fatto' su casu da chi murgo s'ama
In isco cantu una pedina e dama

Piras:
E già nde se boghende iscuscia mannas
Pro non de dare una forma a mie

Zizi:
Casu nde faghes battor'ogni die
Ma ti nde guas e serra sas jannas

Sotgiu:
E cando mai inoghe mi cundannas
Como pro dever dare casu attie

Piras:
Ma Peppe tias cherrere faghere unu casu
A su mancu a su mesu e Monterasu

Zizi:
Deo non tenzo elveghe ne tanca
Vivo tranquillu e non tenzo paura

Sotgiu:
Su inari che pones in sa banca
Ti che tu leas in sa sepoltura

Piras:
Cussu inari non ha tantu dura
B'intrada a destra e bessidi a manca

Zizi:
Ammie e terra bastada unu cantu
Duos metros abertu in campusantu.

BATTORINE

SOTGIU:
Como cantamos una battorina
Pro appagare un'atter'una idea
Mi non è legge bella o legge fea
Ch'est de legisladores sa faina
Como cantamos una battorina

PIRAS:
Como cantamos una battorina
Chi est de sa duina sa corona
Cando s'agattada in duna terra ona
Pone fina sa lande raighina
Como cantamos una battorina

ZIZI:
A la cantamos una battonina
Sas legges la lassamos a coa
Como e timere già est sa legge noa
Una tantum, su preziu e sa benzina
Goi si cantada una battorina

SOTGIU:
Alla cantamos una battoretta
Su preziu e sa pastura est in ribassu
Ma aumentadu est su trigu e s'ammassu
E preziu leadu non ha sa petta
Como cantamos una batto retta

PIRAS:
Como cantamos una battoretta
Già semus pianghinde tottu umpari
Ma basta chi si fina su inari
Calicunu leadu has sa recetta
Como cantamos una battoretta

ZIZI:
…

SOTGIU:
Alla cantamos una noitola
Semus de sos produttores in migragna
Si gente non bind'andada a campagna
Manco sa petta s'hada a fagher sola
Commo cantamos una noitola

PIRAS:
Commo cantamos una noitola
Ma su guvernu e male imbideadu
Cusso chi sunu cantu hana inventadu
Nde li seghen su tuiu a farciola
Commo cantamos una noitola

ZIZI:
Alla cantamos una noitola
Oe cuntenta est vivende sa gente
Han in tottue pane sufficiente
Pro ch'in pagos bi andene a s'arzola
Goi si cantada una noitola

SOTGIU:
Alla cantamos una paesana
Custos la pensa sola a s'officina
Ma sas pisteccas nei sas fettinas
Non faghe Portu Turre e ne Ottana
Alla cantamos una paesana

PIRAS:
Como cantamos una paesana
Ma si non torra su tempu antigu
Chi ande tottu a battire trigu
Già si mori de famine e de gana
Como cantamos una paesana

ZIZI:
Alla cantamos una paesana
Dae s’Italia tua e mia
Tenimos unu pagu e mandronia
Nos mandas sa farina americana
Alla cantamos una paesana

SOTGIU:
Alla cantamos una foristera
Ma si sighimos ai custu passu
Fina calcunu chi non pare rassu
Ch'etta cascu ch'istampada s'aera
Como cantamos una furistera

PIRAS:
Como cantamos una furistera
Gente de famine non nde mori mai
Chie non campa goi campa gai
Ca tottu istudiadu han sa manera
Alla cantamos una foristera

ZIZI:
Alla cantamos una foristera
Chircana ogni razza e ispediente
E dae cussa gente inteligente
Est in aumentu sa cronaca nera
Goi si cantada una foristera

SOTGIU:
Alla cantamos una bruschistriglia
Non sind'agatta macchina perfetta
Chi potta fagher su pane ei sa petta
Comente fagheh su inu a pastiglia
Como si cantada una bruschistriglia

PIRAS:
Como cantamos una bruschistriglia
Deo leo su famine a disfagu
Cantu e cantu apettitu nde appo pagu
Mi consolo cun d'una mesa triglia
Como cantamos una bruschistriglia

ZIZI:
Alla cantamos una bruschistriglia
Però su tempus nostru non est duru
Pode cambiare sa muggere puru
Pro si formare un'attera famiglia
Alla cantaroos una bruschi striglia

SOTGIU:
Alla cantamus una tarantella
Cussa legge già contada una proa
Ma da chi tene sa famiglia noa
Chie l’hada a campare est sa bella
Como cantamos una tarantella

PIRAS:
Como cantamos una tarantella
Niunu est famidu chei su cane
Ma chie non ha casu e non ha pane
Toccada a mandigare ravanella
Alla cantamus una tarantella

ZIZI:
Alla cantamus una tarantella
Non tottu hana uguale contributu
A chie hada interu unu prosciuttu
A chie solu una fitta e mortadella
Goi si cantada una tarantella

SOTGIU:
Alla cantamus una tarantella
Proa oghedas prima in d'ogni cosa
Como est diventada disdigiosa
Tottu canta s'umana parentella
Alla cantamus una tarantella